Stings en Jaguars storm voort, kampioen soek nog eerste oorwinning | Maroela Media\nOndanks die groot punteverskil het die Kingdom Stars heelwat omkeerballe gewen maar die doelskieters was nie op hulle beste nie. Die uitstekende verdediging van die Stings het sake vir die Kingdom Stars baie moeilik gemaak.\nDie Stings het Saterdag ook die verdedigende kampioen van die Vrystaat, die Crinums, met 44-35 geklop. Die Crinums het dus hulle eerste drie wedstryde in die toernooi verloor.\n♦ Die Limpopo Baobabs het vir die eerste keer in sewe wedstryde daarin geslaag om die Diamonds van die Noord-Kaap ŉ les te leer. Die Baobabs was rustyd reeds met 26-7 voor en het uiteindelik die wedstryd met 54-20 gewen.\nDie Baobabs het dus twee oorwinnings en ŉ gelykop-wedstryd op hulle kerfstok. In ag genome dat hulle in 2016 heel laaste in die toernooi geëindig het, is die Baobabs se vertoning ŉ opwindende verrassing.\nDie nuwe afrigter, Dumisani Chauke, was baie tevrede met haar span se vertoning Sondag na die teleurstelling van Saterdag se gelykop-beslissing teen die Kingdom Stars nadat hulle vyf minute voor die einde nog met ses doele voor was.\n♦ Gauteng-Noord se Jaguars het Saterdag die Diamonds heeltemal oorrompel en die telling van 81-19 is die grootste punteverskil nóg sedert die begin van die BFNPL. Die Jaguars is ook tot dusver onoorwonne.\n♦ Die Oos-Kaap se Aloes het in ŉ taai wedstryd teen Noord-Wes se Flames tot agt minute voor die eindfluitjie deurgaans voorgeloop. Die Flames het die wedstryd op die nippertjie met 38-33 ingepalm.\nDie toernooi skuif nou vir die volgende drie weke na die Belhar Sportsentrum in Kaapstad toe waarna Bloemfontein aan die beurt kom.\nVolgende naweek se bepalings –\n18:00 – Limpopo Baobabs teen Gauteng se Golden Fireballs\n20:00 – Noord-Wes se Flames teen Gauteng Jaguars\nSaterdag 6 Mei\n12:00 – Oos-Kaap se Aloes teen Wes-Kaap se Southern Stings\n14:00 – Limpopo Baobabs teen Gauteng Jaguars\n16:00 – Noord-Wes se Flames teen Mpumalanga Sunbirds\n18:00 – Vrystaat se Crinums teen KZN Kingdom Stars\n10:30 – Noord-Kaap se Diamonds teen Gauteng se Golden Fireballs\n12:30 – Oos-Kaap se Aloes teen Vrystaat se Crinums


Diskriminasie is dood, lank lewe diskriminasie | Sonkind\n105,543 was al hier\nDiskriminasie is dood, lank lewe diskriminasie\nPosted on September 20, 2007 by Taylor\nOm te verstaan waaroor ek hier gaan skryf, moet ek eers vir julle die agtergrond gee van wat ek doen vir my daaglikse brood.\nEk werk vir ‘n internasionale maatskappy wat marknavorsing doen. Ons doen marknavorsing hoofsaaklik in die motorindustrie, maar ook vir baie, baie ander groot maatskappye. Elke semester bring ons ‘n verslag uit van watter voertuie die minste foute het per 100 eenhede en watter die meeste, watter handelaar gee die beste diens, ensovoorts.\nEk programmeer vraestelle, eintlik werk die Engelse woord beter, nl. Questionnaires. Vir amper ‘n jaar lank was ek die enigste een wat hierdie questionnaires kon programmeer, in hierdie spesifieke “programming language”, maar ek het die afgelope maand nog 3 ander mense opgelei, omdat die werksdruk doodeenvoudig te veel vir een mens geword het. Verlof wat eintlik al ‘n jaar terug aan my toegeken was, is 3 keer uitgestel.\nIn elk geval, as iemand ooit aan jou deur kom klop het of jou iewers in ‘n winkelsenttrum voorgekeer het met ‘n laptop byderhand en jou allerhande vrae wou vra, oor selfone, jou skeergewoontes, jou koeldrank drink gewoontes, die sigarette wat jy rook, jou leesgewoontes (wat se tydskrifte en koerante jy lees) en selfs wat se suiker of versoeter jy in jou koffie / tee gebruik, is die kanse so naby soos bliksem aan demmit, dat ek daardie questionnaire geprogrammeer het om op daardie skerm te verskyn in die formaat wat hy daar verskyn en dat ek weer agterna met daardie inligting gaan werk en die resultate gaan sien. Natuurlik bly jy naamloos, indien jy dit so sou verkies het met die ondervragingsessie.\nNou tereg kan julle teen hierdie tyd vra wat het alles hier bo met diskriminasie te doen. Hou nou in gedagte dat baie van hierdie navorsing gedoen word vir buitelandse maatskappye wat hul produkte hier in Suid-Afrika wil bemark. Lande wat teen apartheid is, wat teen diskriminasie is. En ons is mos nou na 1994 hierdie bevryde land sonder enige diskriminasie. En tog, ongeag dit, word daar in ELKE liewe questionnaire gevra wat is jou ras. Daar is natuurlik die “Refused to say” opsie, maar dis half doelloos om vir iemand wat reg voor jou sit en jou kan sien, te se jy weier om te se watter ras is jy. Die persoon het tog oe in sy kop.\nNet so doelloos as wat dit is om by die “Gender” vraag die opsies, ‘Male’, ‘Female’ en ‘Refused to say’ te he. En glo my, dis daar. Met ander woorde, ek sit voor jou, maar ek weier om te se of ek ‘n man is of ‘n vrou is. Jy meen, jy kan nie SIEN wat ek is nie? Rather scary, as jy my sou vra. En nee, dis nie vir veiligheidsredes dat jy kan weier nie, want jy het altyd die opsie om te weier dat jou persoonlike besonderhede, ons noem dit jou “demographics”, aan die klient of enige ander persoon bekend gemaak word. Ons MAG NIE dit bekend maak sonder jou uitdruklike toestemming nie.\nNou, soos ek maar is, bevraagteken ek nou die rasvraag. Hoe kan ons nog in hierdie tyd vir mense vra wat is hulle ras? Is ons dan nie nou die reenboognasie nie, wil ek weet van die hogere mense? Hul antwoord: – Elke ras het ander koopgewoontes. Die klient MOET weet watter ras gee watter antwoorde, want wit en bruin en swart koop nie dieselfde nie.\nIs dit so? Ek neem aan dit is seker so. Maar as ons dan moet onderskei in ras as dit by koopgewoontes kom, hoekom word enige ander onderskeid in ras dan as diskriminasie aangesien? Ek praat nie hier van rassisme nie, waar een kleur reken ‘n ander kleur is noodwendig minderwaardig nie. Ek praat van diskrimineer in die sin van, jy koop pap omdat jy swart is en ek koop brood omdat ek wit is. ??? So, dit is NIE diskriminasie nie?\nDiskriminasie in Suid-Afrika is dood, lank lewe diskriminasie!!!\nFiled under: Aktueel |\n« 9mm Blues – vir Sondag B B P!!! »\nMy Kop Op 'n Blok!, on September 21, 2007 at 8:14 vm said:\nEk dink die groot fout wat ons blankes gemaak het toe ons met ‘n referendum “demokrasie” ingestem het – ons het daardie ideaal van “hulle” gekoop dat daar nie meer ras gaan bestaan nie. Selfs die laaste drie syfers van my ID-nommer is verander van 000 (blanke man) na 083.\nMaar nou word ras aanhoudend gebruik vir AA. Ek voel ek is nou al meer benadeel as was ek voorheen bevoordeel is en die “voorheen benadeeldes” is nou al meer bevoordeel as wat hulle benadeel is. (Ek praat oor die brëe band, nie van mense wat vermoor is nie – dit was misdaad.) My loopbaan is so stadigaan besig om verby te gaan een daar is GEEN vooruitsig op bevordering nie al is ek hoe briljant of werk ek hoe hard. Dit beinvloed natuurlik nie net my salaris nie maar ook die pensioen waarmee ek moet wegstap.\nEk stem saam – daardie vraag hoort op geen vorm of vraelys nie. (Interessante werk wat jy het!)\nding, on September 21, 2007 at 8:17 vm said:\nSonson, jy laat ding se oe dol in hulle kasse rol, jy weet!\nTen minste kan die rasse-klassifikasie by die vraelyste nog byna slukbaar, maar darem logies sinvol, gemotiveer word – en die klient is darem nie die bewaker van die Grondwet nie. Die diskriminasie daaar kan amper begryp word.\nMaar ding se deksel bly die nuutste ontwikkelinge met betrekking tot die enkele grootste batebasis in hierdie land se ekonomie, te wete die grondregistrasiestelsel. Jarrre gelede het die kaart en transport van jou eiendom nie noodwendig gemeld hoe jy getroud is en of jy getroud is nie, maar boeta, dit HET gemeld watter RAS jy is! Aahhh, nou is die nuutste teiken van die regering se duikbootbeleid-periskoop daai einste inligting in titelaktes, of eerder, die afwesigheid daarvan. Met groot fanfare word aangekondig dat die beleid rakende buitelanders en grondbesit / eienaarskap daarvan onder die loep geneem moet word, maar in die fynskrif, stilletjies op sy sokkies, word die ras-element mbt Suid-Afrikaanse titelhouers bygesleep.\nSonder regulerende wetgewing in plek vir die klassifikasie van ras, word dit ondersteun dat ‘n titelhouer se ras bekendgemaak moet word. Hou maar dop, nie net is hierdie nie ‘n ongegronde angsaanval nie, maar daar is baie spesifieke rede vir die sokkie-sluip-tegniek wat gevolg word mbt hierdie aangeleentheid. Onthou julle nog die ontstaan van die vuurwapenwetgewing?? Die periskoop het verskyn, almal in die water het luidkeels of ondersteunend of protesterend van hulle laat hoor. Die periskoop het verdwyn. Waters was rustig … totdat die eerste torpedo sy teiken bullseye styl getref het….\nSkoorblok, on September 21, 2007 at 11:07 vm said:\nNee jong, gaan staan in Woolies en kyk deeglik. ‘Hulle’ koop nie meer pap nie…. ‘ons’ doen!! 😉\nplatterfuss, on September 21, 2007 at 3:06 nm said:\nNou laat jy my ook weer seriously dink….\nNice entry… confusing, maar nice!!!\nboerinballingskap, on September 21, 2007 at 3:10 nm said:\nSonkind, jy het ‘n interessante werk, wat ek ook sou geniet het (die foute per voertuie). Ja, diskriminasie is “alive and wel”. Hoe anders?\nJohan Swarts, on September 21, 2007 at 7:05 nm said:\nek ondervind presies hierdie probleem wat hier aanraak met die sielkunde ook.\nverskillende rasse koop tans verskillend. daai klein woordjie is uiters belangrik. TANS. hulle koop tans verskillend omdat hulle deur wat ook al in die verlede gebeur het, as ‘n kollektiewe groep ontwikkel en saamgesmee is.\nhulle koop nie verskillend omdat hulle dieselfde lyk en een of ander inherente eienskap het wat hulle onderskei van ander mense nie.\ndie vraelyste erken die huidige werklikheid en probeer daaruit die mees effektiewe formule vir geldmaak squeeze, eerder as om dit te probeer verander.\ndis dieselfde met sielkunde – daar’s soveel stront hipoteses (verskoon my frans) oor die menslike aard afgemaak as inherent, omdat kortsigte navorsers nie click dat hulle data oor ‘n groep mense in ‘n sekere tydvak en nie die essensie van mense oor die algemeen, beet het nie. in my eerstejaar wou ek myself amper bevuil toe ek lees wat my ontwikkelingssielkunde handboek (deur my dosente geskryf) oor gender sê.\n(hulle het regtig – ek belowe – gesê vrouens wil oor die algemeen by die huis bly mans wil graag werk en aftree. ek wou myself B-E-S-K-Y-T. natuurlik het ek vir hulle ‘n briefie geskryf.)\nn.s – nice post\nJohan Swarts, on September 21, 2007 at 7:06 nm said:\n(sorrie as ek beterweterig of verwerdigend voorkom innie vorige comment, dis glattie die bedoelingie)\nkaroles, on September 22, 2007 at 3:48 vm said:\nDis ‘n baie interessante inskrywing. Iemand het gister ook ‘n gesprek met my begin … omdat ons teruggaan SA toe, oor die raskwessie. Sê die persoon vir my, maar daar is mos nou ook apartheid in SA?? Ja, ek glo daar is weer apartheid in SA, maar omgekeer as 13 jaar gelede.\nEk het onlangs gehoor as jy huis wil koop, moet jy ook invul watter ras jy is … waar gaan alles tog eindig??\nsonkind, on September 22, 2007 at 2:07 nm said:\nJohan – moenie worry, ek het jou kommentaar baie interessant gevind en glad nie gedink dis beterweterig nie. Ek wil teen die mure uitklim omdat mense so maklik as gevolg van ras en geslag in sekere kassies ingeprop word. Selfs ‘n mens se grootte, laat ander mense sekere besluite oor jou neem. Ek is redelik kort en klein en mense kyk reg bo-oor my en somtyds hanteer hulle my asof ek onsigbaar is, of bloot net stupid. Dit het natuurlik soms sy voordele as mense jou so onderskat. Ek het ‘n niggie wat bietjie rond is, maar sy het ‘n vlymskerp verstand. Sy word egter as gevolg van haar “looks” baie keer heeltemal verkeerd opgesom.\n“NEVER JUDGE A BOOK BY ITs COVER!” Sulke ware woorde, net jammer dit gaan bo-oor meeste mense!\nnarrator, on September 28, 2007 at 11:04 nm said:\nin die land waar ek woon ken ons ook discriminasie. maar hier wordt die begrip baie maal verwar met meningverskil. as jy nie met iemand van buitelandse afkoms saamstem nie, word jy as discriminerend bestempel.\ntolerantie is ook so lekker begrip wat te pas en te onpas gebruik wordt om ander mense te oortuig?!?\ngeniet jou naweek.


Mense teenoor Chatbots: Wie sal kliënteversorging baasraak? | Martech Zone\nIn 2016, toe chatbots gewild geword het, het almal gesê dat hulle menslike agente in klanteversorgingsafdelings sal vervang. Na die versameling van 2.5 jaar ervaring oor Messenger-chatbots, lyk die werklikheid vandag 'n bietjie anders.\nDie vraag gaan nie oor chatbots wat mense vervang nie, maar eerder hoe chatbots hand aan hand met mense kan saamwerk.\nChatbot-tegnologie was 'n groot belofte aan die begin. Beweer dat hulle die vraag van klante op 'n gespreksgewyse manier beantwoord en menslike hulp bied in herhalende gebruiksgevalle. Dit het geblyk dat die huidige tegnologie nie hierdie belofte kan nakom nie. Chatbots het met 70% mislukkingskoers gewerk,wat klante se vrae onbeantwoord gelaat het en slegte klante-ervaring geskep het.\nFacebook het vinnig gereageer en die verwagtinge oor chatbots afgestem. In plaas daarvan om oopteksgesprekke te gebruik, word chatbot-ontwikkelaars aangemoedig om reëlgebaseerde interaksies te bou. UX is vereenvoudig om basies klante op verskillende knoppies in die Messenger UI te tik. Facebook het opgehou om die woord te gebruik Chatbot en nou noem dit hierdie interaktiewe knoppiebots boodskapper ervaring. Met hierdie stap het die rol van chatbots ook verskuif van die bestuur van gesprekke na die skep van 'n selfdiens (IVR-agtige) kanale vir Tier 1-kliëntevrae.\nDie belangrikste taak van chatbots het van kliënteversorging na bemarkingsverwante funksies verskuif. Chatbots werk vandag as die eerste kontakpunt vir die klante en vertrou op menslike ingryping sodra die klant meer kompleks is.\nEn ek dink dis OK so!\nDie toekoms van kletsorg gebaseer op klante\nDie toekoms van kletsgebaseerde klanteversorging sal 'n hibriede oplossing wees waar bots in die voorste linie staan en mense die (dikwels gebruikte) rugsteun is.\nBots sal proaktief uitreik na 'n groot aantal klante, en mense sal die gekwalifiseerde leidrade hanteer.\nBots sal klante help om in vrae soos dokumente te navigeer, en mense sal inspring as die kliëntevraag te ingewikkeld is.\nBots bied uitstekende maniere om produkte te ontdek, verkoop op 'n skaalbare manier en mense hanteer gesprekke met klante.\nDit is natuurlik dat maatskappye in die versoeking kom om nie-veeleisende chatbots te hê in vergelyking met die duur en wisselende mensekrag nie. En dit is OK om take en gesprekke te outomatiseer wat nie menslike empatie nodig het nie. Maar menslike empatie kan nie geoutomatiseer word nie. Die belangrikste geleenthede vir handelsmerkgroei berus in die bou van 'n emosionele verbintenis met klante deur persoonlike ervaring. As 'n klant die persoonlike sorg ervaar, sal hy of sy waarskynlik weer koop. Met stygende klanteverkrygingskoste, moet u seker maak dat die klante wat u verkry weer en weer terugkom.\n'... beter' is groter as 'vinniger'.\nTerwyl klante wat van mening was dat 'n handelsmerk vinnige diens bied, ses keer meer geneig was om hoogs verloof te wees. Klante wat die handelsmerk 'n goeie beoordeling gegee het van 'mense' -faktore (soos die diensversorgingsagent en die bereidwilligheid om te help), was nege keer meer geneig om volledig betrokke te wees.\nDie uitdaging is om vind 'n balans tussen innovasie en relevansie. Die sleutel om u kliënte te laat glimlag, is om die regte balans te vind tussen ten volle outomatiese funksies en persoonlike versorging.\nGelukkig is chatbots nie die enigste manier waarop tegnologie mense kan help nie. Daar is eenvoudige maniere om die produktiwiteit van menslike agente te verhoog en sodoende die totale hoeveelheid persoonlike sorg wat 'n kletsagent aan die klante kan gee, te verhoog.\nDie impak van die gebruik van KI in sosiale kliëntediens lei miskien nie tot 'n afname in die totale kliëntedienswerk nie. In plaas daarvan kan handelsmerke die verhoogde produktiwiteit gebruik om 'n baie hoër vlak van diens met soortgelyke spangrootte te lewer. AI help kletsagent met al die nodige agtergrondkennis om meer gesofistikeerde kliëntevrae te beantwoord.\n"KI sal 'n tafelbelang-tegnologie word, wat van kritieke belang is vir enige onderneming wat mededingend wil bly in die kliëntediensruimte."\nMasjienleer kan die funksies van kletsagente vergroot op 'n manier waarmee hulle steeds hul persoonlike voorsprong kan behou. Ons doel by Chatler.ai is om tyd te bespaar vir kletsagente deur kletskennis toegankliker te maak en die mees relevante antwoorde aan te beveel vir kletsagente op inkomende verbruikersnavrae. Chatler.ai vervang die onproduktiewe en herhalende "vind-kopie-plak" -werk van kletsagente deur swaar werk in plaas van mense te doen. Die slim algoritmes kan kletsgeskiedenisse ontleed en antwoorde aanbeveel vir vrae wat gereeld gevra word. Mense neem die finale besluit en voeg die persoonlike aanslag by elke boodskap toe om seker te maak dat die klant waardeer word. Chatler.ai masjienleertegnologie help handelsmerke om vinnige, akkurate en konsekwente antwoorde op kliënte te lewer.\nMet Chatler.ai u kan die verhoogde aantal klanteversorgingsgesprekke met dieselfde span bestuur. Laat mense die belangrike gesprekke bestuur. Laat AI u help, selfs al is chatbots vas.\nVind meer uit oor hoe Chatler kan u vandag help om 'n uitstekende kliënte-ervaring te lewer en klante se lojaliteit en terugkoop te verhoog.\nTeken in op 'n gratis Chatler-rekening


Huldeblyk aan Professor Lötz Strauss | KragDag Gemeenskap\nLÖTZ STRAUSS (13 Mei 1930 – 25 Nov 2020)\nStil, broers, daar gaan ‘n man verby, hy groet en dis verlaas.\nDaar’s nog maar één soos hy; bekyk hom goed.\nDie oog, nou dof en weggesink, soos vuurvonk kon hy blink . . .\nSommer so vanself kom die woorde van Jan FE Cilliers se gedig ten tye van generaal Christiaan de Wet se oorlye in mens se gedagtes op as jy aan Lötz Strauss dink. Trou aan sy beskeie aard sou dit hom laat kriewel het om dié eer toegeswaai te word, vir jóú sal dit laat kriewel om by hom te sit en sy persoonlikheid en statuur te ervaar.\nHy was een van 8 kinders en sy pa was ‘n tegnikus by die poskantoor van destyds wat vir die installering en instandhouding van telefone verantwoordelik was. Uit eerstehandse ervaring kon hy tydens ‘n uitsending van die program Hoe verklaar u dit op sy tipies rustige manier ‘n vraag beantwoord oor die gegons van die telefoondrade. Die gemak waarmee hy vrae oor die Fisika kon uitlê, was die resultaat van sowel ‘n grondige kennis van sy vakgebied asook die Godgegewe gawe van onderrig gee. Ewe deeglik is ‘n antwoord nagevors, of dit ‘n stuk navorsing vir sy doktorale verhandeling oor Kernfisika was, en of dit ‘n leke-vraag van ‘n luisteraar op die platteland was. Ek sien hom in my geestesoog in die Huishoudkunde-departementshoof se kantoor as hy nie geweet het wat in brooddeeg aangaan nie, en toe dáár gaan lig opsteek het! Ontdaan van enige kompromie as dit oor die inhoud van sy vak of die liefde vir sy taal gegaan het. Daar kon ‘n ondeunde glinstering in sy oog flonker as hy in sy gemoed giggel ten aanskoue van kollegas, wat sukkel om met ‘n linksom uitgegroefde kurktrekker ‘n kurkprop uit ‘n wynbottel te kry. ‘n Stukkie hiervan leef voort in sommige uitstallings van sy lieflingskind, die Exploratorium (huidig, Scienza), op die Tukkie kampus: “As jy hierdie knoop deurgehaak het, laat dit weer in sy oorspronklike vorm”\nDis onmoontlik om sy nalatenskap na waarde te skat wat in onderrig belê is. Handboeke, publikasies, sy versameling Scientific American ‘s in die Exploratorium, die Camera Obscura op die dak van die Fisikagebou, die Foucauld-slinger met sy hout-windroos by die Fisikagebou by Tukkies se ingang. Sy studente is versprei oor die wêreld: van die VSA se ruimteprogram tot by ‘n tafel in ‘n nederige plattelandse dorpshuis; waar die liefde vir sy vak se saad by geslagte gesaai is wat nie eens weet wie Lötz Strauss was nie!\nMy leergebinde eksemplaar 1/30 van “Hoe verklaar u dit?” kry vir my ‘n nuwe betekenis; die knop in die keel kan nie afgesluk word nie; ons salueer jou my vriend …\nStil! Broers, dáár — gaan ‘n man verby.\nLemmie van Upington – 072 264 1992\n‘n Lewe vir 'n sjieling en 3 pennies – of was dit vir net ‘n tiekie? Junie 19, 2022\nfisikaHoe verklaar u dit?huldeblykLötz Straussonderrigprofessor\nStephan Oberholzer Desember 4, 2020 Reply\nEk het by Prof Strauss klas geloop op Tukkies as ingenieurs-student.\nEk moet erken dat hy `n groot ywer vir Fisika gehad het wat besielend op mens ingewerk het.\nDankie dat julle ons laat weet van sy heengaan.\nOns sal hom altyd onthou.\nDavid Blyth Desember 4, 2020 Reply\nBeide ek en my oudste dogter het die voorreg gehad om by prof Strauss Fisika 1 lesings te ontvang.\nEk kon my dogter voorberei vir prof Strauss se waarskuwing oor jool.\nHy het by ons ‘n dieper liefde vir fisika gegee.\nMia Duvenage Desember 5, 2020 Reply\nBaie mooi verwoord…. Rus sag “Oupa” Strauss\n… eendag gaan dieselfde van Lemmie gesê word\nLouis Desember 6, 2020 Reply\nJip, ons het ‘n groot gees verloor en ook ‘n groot man, wat ‘n verlies. Ek kyk nou na sy “Inleidende Fisika” boek op my boekrak, aangekoop in 1982. Selfs in my prulle jeug het ek al toendertyd besef dat hierdie een van die baie min akademici is wat nie probeer het om studente vir ‘n “rip-off” te vat met belaglike pryse vir voorgeskrewe boeke wat elke jaar daarby in druk verander nie. Hy het meegevoel gehad met die geboelie wat in die manskoshuise aangegaan het. Sy vakgebied is interessant aangebied, wens ek het meer opgelet en gefokus. Hamba Kahle Makhulu.\nTinus Desember 15, 2020 Reply\nDaar is eintlik nie woorde wat kan beskryf wat Lots Strauss vir menigte studente beteken het nie. Ek het die voorreg gehad om n aantal jare vir hom te werk beide in Fisika 1 departemenmt waar ek sy admin gedoen het asook in die Eksploratorium as kurator waar ons menigte eksperimente ontwikkel het. Hy het meer ontwikkel en ek gebou. Menigte middagete is in sy kantoor genuttig van vars brood en koue vleis. Die deernis waarmee hy vrastelle van studente wat gedruip het weer nagesien het om net een punt te soek… n hart van goud….. sag rus Prof….. jy het my lewe verander….\nHans Steyn Februarie 28, 2021 Reply\nVir my was hy toonbeeld van kennis oor wat ookal. Mooi klas by hom geloop nie maar wel die voorreg om hom as hooggeagte vriend te hê en soos die spreek woord sê, “aan die voet van Gemaliël” sit en in gesprek met hom gewees. Het hom besoek in Pretoria, Hermanus asook in die hospitaal te Stellenbosch ná ‘n kniegoperasie. Hy het in sy Hermanus-huis’n baie spesiale trap na sy studeerkamerlaat insist, enige in sy soort wat ek nooit sal vergeet nie. Ek groet Prof. Löts met weemoed en tog met trots dat ek’n man der manne geken het.


3 NOVEMBER – Afrikanergeskiedenis\n1837 – Retief besoek Dingaan vir die eerste keer\n1906 – Afrikaanse Taalvereniging (ATV) gestig\nJan Hendrik Hofmeyr de Waal het in 1903 redakteur van De Goede Hoop geword en sy lesers aangespoor om in Afrikaans te skryf. Ondanks teenstand uit verskeie oorde, het hy met die hulp van manne soos drr. AI Perold, DF du Toit Malherbe en DF Malan, wat pas uit die buiteland teruggekeer het, die taalstryd voortgesit. Op 3 November 1906 word die Afrikaanse Taalvereniging in Kaapland gestig. Die hoofdoel is om die gebruik van suiwer Afrikaans as spreek- en skryftaal aan te moedig en om meer liefde en waardering by die volk daarvoor op te wek. Die vereniging het baie geskryf, veral in De Goede Hoop en Ons Landstem. Verskeie takke is gestig en taalkongresse gehou waarop sake soos spellingsprobleme bespreek is. In 1908 word dr. DF Malan voorsitter van die Afrikaanse Taalvereniging en lewer hy sy bekende lesing “Het is ons is ons ernst”, waarin hy pleit om die erkenning van Afrikaans. Dr. Malan het ook samewerking tussen die Afrikaanse Taalvereniging en die Taalbond bepleit. Daardie samewerking is uiteindelik in 1909 bereik met die stigting van die SA Akademie vir Wetenskap en Kuns.\n1988 – Vrye Weekblad verskyn\nDie onafhanklike Afrikaanse koerant Vrye Weekblad, krities oor die regering se beleid, word saam met Max du Preez as redakteur gepubliseer.\n1904 – Gideon Fagan, komponis en dirigent († 20 Maart 1980)\nHy is op Somerset-Wes gebore en was die eerste Afrikaner wat ’n professionele dirigent in die buiteland geword het. Met sy terugkeer na Suid-Afrika in 1949, het hy die SAUK se tweede Hoof: Musiek geword (1963–1966). Hy was ook ’n komponis met verskeie Afrikaanse liedere op sy naam. In 1973 en 1976 het hy die Departement van Nasionale Opvoeding se toekenning vir komponiste ontvang.\n1927 – Marius Barnard, broer en deel van prof. Chris Barnard se sjirurgie-span († 14 November 2014)\nMarius Barnard was die jonger broer van prof. Chris Barnard, die bekende hartsjirurg. Barnard was ’n kardioloog in eie reg en was deel van sy broer se span tydens die eerste menslike hartoorplantings.\n1815 – Louis Michel Thibault, eerste erkende argitek aan die Kaap (* 1750)\nLouis Michel Thibault, die eerste erkende argitek aan die Kaap, is in 1750 op Picquigny, naby Amiens, in Frankryk, gebore en het aan die Koninklike Akademie in Parys gestudeer. Daarna is hy in die militêre diens as ingenieur opgelei en in 1782 met sy regiment na die Kaap gestuur. Daar was hy vir dosyne militêre planne, opmetings en ontwerpe van geboue verantwoordelik. Toe hy in Kaapstad oorlede is, was hy Rooymeester of Stadsargitek van Kaapstad. Hy het die plaaslike, onontwikkelde boustyl geklee in die klassisisme waarin hy opgelei is en ’n onuitwisbare stempel op die ontwikkeling van die Kaaps-Hollandse argitektuur afgedruk. Van die bekendste geboue wat aan hom toegeskryf word, is die Koopmans-De Wet-huis, Saasveld in Franschhoek, die wynkelder by Groot Constantia en die balkon van die Kat in die Kasteel.\nDe Kat by die Kasteel


TLU SA ondersteun nuwe maatreëls rondom COVID-19 | TLU SA\nTLU SA ondersteun die algehele inperking van 21 dae wat pas deur President Cyril Ramaphosa aangekondig is. Dit is in die belang van Suid-Afrika.\n“Ons is verheug dat die president veral in hierdie tyd die belangrike rol van die kommersiële boer om voedselsekerheid en -lewering te verseker, erken,” sê mnr. Louis Meintjes, die president van TLU SA. “Dit is egter belangrik om in gedagte te hou dat die totale landbou-waardeketting hierby ingesluit moet word. Die boer kan nie sy produkte by afsetpunte kry indien onderdele en brandstof nie ook beskikbaar is nie.”\nTLU SA het verlede week ingestem om deel te wees van die verskillende departementele taakgroepe wat landbou moet beskerm. Dit is te verstane dat daar na die aankondiging nuwe kwessies oor die dag-tot-dag bestuur daarvan is, wat deeglik deurgetrap moet word. TLU SA sal hierdie onsekerhede in die taakgroepe bespreek en dienooreenkomstig aan lede terugvoer gee.\n“Ons sal aan die minister voorstel dat lede van georganiseerde landbou-organisasies ‘n vrywaringsertifikaat ontvang om onverpoos voort te gaan om te produseer,” sê hy. “TLU SA is ook besig om te werk aan alternatiewe planne sodat boere binne die beperkinge kan voortgaan om hulle produkte tot by die verbruiker te kry.”\nIntussen is dit belangrik dat boere hulle werkers op hoogte hou van verwikkelinge en bydra om die verspreiding van die COVID-19 pandemie te beperk.


Pinkster geloof | ToekomsVenster\nby Kariné Joubert | May 26, 2020 | Blog | 0 comments\nDie trilogie, geloof, hoop en liefde is aan ons bekend. Paulus in sy bekende lied op die liefde besing die prominensie van liefde. Dit beteken nie dat die ander twee fasette, geloof en hoop, minderwaardig is nie. Die een is voorwaarde vir die ander. Die een vergestalt die ander. Die een gee geboorte aan die ander. Die een is nie sonder die ander moontlik nie.\nDaar is nie sprake van geloof sonder hoop en liefde nie. Daar is nie sprake van hoop sonder geloof en liefde nie. Eweneens is daar nie sprake van liefde sonder geloof en hoop nie.\nJy kan nie een kies en die ander agterweë laat nie.\nGeloof, Hoop en Liefde is nie ŉ wenslysie nie. Dit is nie ŉ inkopielys nie. Jy word deur al drie oorweldig. Die Heilige Gees doen dit in en deur jou.\nVandag dink ons na oor die eerste van hierdie trilogie. Pinkster-geloof.\nJy kan die twee begrippe eweneens nie van mekaar los maak nie. Die een veronderstel die ander. Die een is voorwaarde vir die ander. Daar kan nie ŉ Pinkster ervaring wees sonder geloof nie. Daar kan nie geloof wees sonder Pinkster nie. Aangrypend en merkwaardig.\nGeloof word as ŉ vaste vertroue te midde van “nie sien nie” gedefinieer. Geloof is om te doen, te gaan en te handel net omdat Hy so gesê het. Geen sekuriteit nie. Soos Jesus vir sy dissipels sê, los die beursie, die rugsak en die sandale . Net jy, gaan, ek stuur jou, Ek sal voorsien. (Lukas 22:35)\nOns het geloof nodig in hierdie dae. Ek raak ontsteld wanneer viroloë projeksies profeteer. Ja, internasionale tendense en insette berei ons op die ergste voor. Beteken dit dat dit eweneens ons voorland in Suid Afrika moet wees.\nHier moet fyn nagedink word. Ek praat nie van onverskilligheid en traak my nie agtigheid nie. Die vraag is egter. Wie se woord het meer gesag?\nSjoe, dis nie maklike dinge hierdie nie. Mens worstel om te verstaan. Maar God is groter, heerliker en merkwaardiger as mense. Mag Hy ons bewaar.\nPinkster-geloof. Om te doen wat nou nodig is. Om ons gemaksones agter te los en die ekonomie te sien herstel. Om die massas honger mense versadig te sien. Om die dakloses beskerm te sien. Om die straatbewoners versorg te sien. Om die kinders getroos te sien.\nOns het Pinkster-geloof nodig.\nDit is na alles ŉ gawe van die Heilige Gees.\nOmarm, integreer, glo en handel is waartoe die Here ons roep.


Reinette stap die Camino Santiago in Spanje | Vroue-Landbouvereniging van Kaapland\nHome/News, Vredendal Tak/Reinette stap die Camino Santiago in Spanje\nReinette stap die Camino Santiago in Spanje\nDatum: 20 Februarie 2014\nReinette Thiart, boervrou van die plaas Rusten in Liebendal, kunsskilder, wêreldreisiger, vertel van haar pelgrimstogte, of die Camino na Santiago Compostela in Spanje, wat sy al drie keer gestap het. Santiago verwys na die apostel Jakobus, en Compostela beteken sterreveld (volg die melkweg). Die Camino is 800km lank, en sy het dit die tweede keer oor 33 dae gestap teen 24km per dag. Die staptog is ‘n driedimensionele belewenis, fisies, emosioneel en spiritueel.\nVolgens oorlewering het Jakobus in Spanje gaan preek voordat hy in 44 na Christus in Jerusalem onthoof is. Sy liggaam is teruggeneem en in Spanje begrawe. Agt eeue later het ‘n kluisenaar, Pelagio, misterieuse ligte gesien, en op die graf afgekom. Die pelgrimstogte is begin deur koning Alfonso 2 wat van Oviedo gereis het om die graf te besoek. Tussen 1078 en 1211 is ‘n katedraal gebou op die plek van die graf. Hollanders en Duitsers noem dit die Jakobsweg. In 1122 is die eerste Heilige Jaar verklaar, met 25 Julie op ‘n Sondag. Van toe af is elke jaar wanneer 25 Julie op ‘n Sondag val ‘n Heilige Jaar. Talle dorpe en stede het in die Middeleeue ontstaan as gevolg van die pelgrimstogte, onder andere Pamplona en Puerta la Reina, en pragtige katedrale en brûe is gebou deur vakmanne en kunstenaars van elders. Die pelgrimstogte het hul piek bereik in die 12de – 13 de eeu met tot 1000 pelgrims per dag wat Santiago bereik, dieselfde getal as in September 2013 .\nDie pelgrimstogte het ‘n groot invloed gehad op die ekonomiese, religieuse, politieke en sosiale ontwikkeling van die Spaanse Koninkryk. Santiago het vir pelgrims so belangrik geword soos Rome en Jerusalem. In 1982 besoek Pous John Paul 2 Santiago, en in 1987 word die Camino verklaar as die Europese Kulturele Weg en ingesluit by UNESCO se lys van wêrelderfenisgebiede. 1989 word die eerste Heilige Jaar van demokratiese Spanje.\nPelgrimsverenigings van oral oor en plaaslike owerhede in Spanje doen moeite om die roete bekend te stel en huisvesting aan reisigers te verskaf. Kloosters en herberge bied munisipale of privaat huisvesting teen 5 Euro per dag, en hotelle teen 10 – 11 Euro per dag. ‘n Spaanse wet vereis dat restaurante ‘n driegang maal moet verskaf wat goedkoper is as individuele geregte op die spyskaart. Dit wissel van 7 – 11 Euro. In Europa word gesê dat die Camino by jou voordeur begin, na aanleiding van die Middeleeue toe pelgrims te voet van en na hul verskeie dorpies gereis het. Daar word ook geglo dat al jou sondes vergewe is as jy die Camino voltooi het.\nReinette verskaf inligting oor die verskillende roetes na Santiago, hoe om voor te berei vir die roete, en wat jy alles nodig het. Jy kan kies of jy wil stap, fietsry, of te perd wil gaan. Om ‘n sertifikaat by die Katedraal van Santiago te verwerf, moet jy ten minste die laaste 100 km te voet, of die laaste 200 km per fiets afgelê het. Daar word gesertifiseer of jy die roete om spirituele, godsdienstige of kulturele redes voltooi het.\nMet jou rugsak wat nie meer as 9 kg moet weeg, pelgrimsidentifikasie, hoed, sonskerm en ‘n stapstok is jy reg. Buen Camino!\nReinette Thiart en Sophie Malan\nLNR Elaine du Randt, Aletta Nel en Dirkie de Jongh\nBy Natania Schmidt|2021-07-15T09:13:49+02:00Februarie 21st, 2014|News, Vredendal Tak|0 Comments